Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 115/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Derecske alma«

EU-nr.: PGI-HU-02586 – 4. september 2019

BOB ( ) BGB (X)

1. Betegnelse på BGB

»Derecske alma«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Derecske alma« kan anvendes for æbler til konsum i frisk tilstand af sorterne Braeburn, Gala, Golden Delicious Reinders, Granny Smith, Jonagold, Idared, Pinova og Topaz af arterne Malus domestica og alle andre sorter af frugten, der dyrkes i det geografiske område, som har følgende kvalitetsegenskaber:

— Kalkindhold: mindst 75 mg/kg

— Magnesiumindhold: mindst 75 mg/kg

— Kødets fasthed: 6,5–7,5 kg/cm2

— Syreindhold udtrykt som æblesyre: 2–4,1 g/kg

— Sukkerindhold: mindst 10° Brix (Gala, Golden Delicious Reinders, Jonagold, Pinova, Granny Smith, Braeburn) mindst 8° Brix (Idared, Topaz)

— Forholdet mellem sukker og syre mindst 28 (Gala, Golden Delicious Reinders, Jonagold, Pinova) højst 24 (Braeburn, Granny Smith, Idared, Topaz).

— Størrelse: 65 til 85 mm i diameter (afhængigt af sorten)

— Kødet på »Derecske alma« har et højt kalkindhold og er derfor meget fast. Dette betyder, at æblerne er mere sprøde og kan lagres i længere perioder.

— Takket være det høje sukkerindhold og det lave syreindhold har »Derecske alma« en let sødlig smag.

Afhængigt af den særlige sort er skindet på »Derecske alma« mærkbart intens gult (Golden Delicious Reinders, Gala, Pinova, Topaz), intens rød (Braeburn, Idared, Jonagold) eller intens grøn (Granny Smith).

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Derecske alma« må kun dyrkes og høstes i det geografiske område, der er angivet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Derecske alma« dyrkes inden for de administrative grænser af byen Derecske og landsbyerne Sáránd, Hajdúbagos, Konyár og Tépe i distriktet Hajdú-Bihar.

5. Tilknytning til det geografiske område

Den tilknytning til det geografiske område, som »Derecske alma« har, er baseret på kvalitet.

Jordbunds- og klimaforholdene i regionen Derecske og den menneskelige viden kombineres for at fremstille »Derecske alma« af høj kvalitet.

Kødet på »Derecske alma« er rigt på kalk (mindst 75 mg/kg) og magnesium (mindst 75 mg/kg) og er fast (6,5–7,5 kg/cm2) med en let sødlig smag takket være det lave syreindhold udtrykt som æblesyre (2–4,1 g/kg) og det høje sukkerindhold (mindst 8 eller 10° Brix, afhængigt af sorten). Skindet har også en mærkbar skinnende farve, hvilket afhænger af sorten. Disse egenskaber skyldes de særlige naturlige faktorer i det geografiske område og de menneskelige færdigheder.

Produktionsområdet for »Derecske alma« er en alluvialslette, der er dækket af slam af løss i den østlige del af den store slette. Det har chernozemjordbund af løss med et carbonatlag i de dybere lag, hvilket betyder, at jordbunden er svagt alkalisk. På grund af carbonatlaget er der en god tilførsel af kalk, magnesium og fosfor. Frugttræets rødder trives i den moderate humus-rige, ikke så faste og lette sandagtig løssjord, som let varmes op, har gode vandforholdsegenskaber og en dyb muld med en smuldrende tekstur. Jordens ilttilførsel er ideel for æbletræer.

Hele det geografiske område har et tørt fastlandsklima med moderate varme temperaturer. Der er et højt antal solskinstimer om året fra 1 960 til 2 000 timer.

Den årlige gennemsnitstemperatur er på 10-11 °C. Gennemsnitstemperaturen i vækstsæsonen er 17 °C. På grund af fastlandsklimaets indflydelse er frugtproduktionsområdet karakteriseret ved høje temperatursvingninger i døgnet, især om sommeren. De seneste år har temperatursvingningerne i døgnet i sommermånederne svinget mellem 7 °C og 17 °C.

Menneskelige færdigheder har en afgørende indflydelse på æblernes kvalitet i dyrkningen af »Derecske alma«. Den første beskæring efterfølges af rodbeskæring i marts/april. To uger før høsten sommerbeskæres træerne.

Drypvandingssystemet er koncentreret på en måde, således at det regelmæssigt tilfører trærødderne små mængder af let alkalisk vand med et lavt indhold af opløst salt. Idet vandet kun er delvist mættet, opløses det høje indhold af magnesium og kalk i jorden lettere og gør æbletræet i stand til lettere at absorbere og anvende disse næringsstoffer. Som et resultat heraf er »Derecske alma« rig på magnesium og kalk.

Takket være sit høje kalkindhold har »Derecske alma« et fast og sprødt kød og kan derfor lagres i længere perioder med næsten ingen indvirkninger på de naturlige egenskaber.

Det høje magnesiumindhold i jorden bidrager også til optagelsen af fosfor, der tilfører træet tilstrækkelig energi.

Med god tilførsel af magnesium og fosfor har træet et veludviklet rodnet, der bidrager til optagelsen af kalk i æblerne. Træernes vækst er væsentlig mere harmonisk takket være det udviklede rodnet, jordbundsstruktur og rodbeskæringen. Forholdet mellem blad og frugt er optimeret ved beskæringen og bidrager til en afbalanceret produktion. Disse faktorer bidrager til at opnå en frugtkvalitet, der ligger over gennemsnittet.

Den magnesiumrige jordbund tilfører træet en høj andel af magnesium, og ud over det høje antal solskinstimer bidrager den til aktiv fotosyntese. Dette fremmer til gengæld sukkerproduktionen og øger æblernes sukkerindhold.

Det faktum, at nattemperaturerne falder betydeligt i vækstperioden, bidrager også til den let sødlige smag og et højere sukkerindhold i »Derecske alma«. I vækstperioden (normalt mellem den 1. og 20. august) er forskellen mellem dag- og nattemperaturer typisk 12-16 °C. Da det bliver køligere om natten, optager træerne ikke de næringsstoffer, der er produceret i løbet af dagen, hvilket til gengæld fremmer frugtens udvikling. Den natlige afkøling reducerer opvarmningen af jordbunden, og som et resultat heraf er rodfunktionen stabil. En stabil rodfunktion giver en bedre tilførsel af næringsstoffer og dermed forbedret næringsindhold.

Ud over ovennævnte bidrager sommerbeskæringen før høsten til en let sødlig smag og en meget intens skindfarve, der er typisk for sorten »Derecske alma«. Dette har til formål at øge æblets skinnende farve, således at der opnås en intens farve og et højt sukkerindhold. De forskellige sorters intense skindfarve fremmes også af anvendelsen af net, der beskytter mod is i løbet af dyrkningen, hvilket skaber et gunstigt lukket mikroklima og har en direkte indflydelse på frugtens farve.

»Derecske alma« har vundet prestigefyldte priser for sin dyrkning (Hortico Debrecen Grand Prix for produkter i 2006 og Grand Prix for grøn innovation i 2014) og dens særlige kvalitet (»Kitüntetett Minőségi Termék« (kvalitetsproduktpris) i 2011 og »Kiváló Magyar Élemiszer« (kvalitetsfødevarer fra Ungarn) i 2011).

Henvisning til offentliggørelsen af varespecifikationen

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.